J. Ivančo, poslanec: (2008-11-26):
V súvislosti s prerokovaním štátneho rozpočtu si dovolím uviesť pár pre mňa osobne dôležitých a verím, že aj pre celú moju stranu, ktorú tu reprezentujem v parlamente za veľmi dôležité. Je to rozpočet regionálneho školstva. Začnem vyjadrením pána ministra školstva. Škoda, že tu nie je. Ten sa vyjadril pre médiá, že s výsledným rozpočtom pre školstvo je rozhodne spokojný. Myslím si, že rozhodne spokojný s rozpočtom pre školstvo by mal byť minister financií, pretože dal len toľko, koľko chcel dať. Dokonca si myslím, že minister školstva by mal byť veľmi nespokojný. A poviem aj prečo. Kľúčovou položkou pri regionálnom školstve sú normatívne výdavky, v ktorých sú aj proklamované zvýšenia platov pedagogických a nepedagogických zamestnancov základných a stredných škôl, ktorých, len podotýkam, je niečo vyše 3,5-tisíca. Pri pedagogických zamestnancoch by malo ísť o zvýšenie platov o 10,5 %, pri nepedagogických o 7 %. Pri normatívnych výdavkoch ide o sumu, ktorá zahŕňa osobné náklady, mzdový normatív na žiakov a prevádzkové náklady, a keď sa pozrieme, aby to bolo aj konkrétne na tabuľku na strane 37 návrhu, tak zistíme, že v podstate je to jediné navýšenie rozpočtu z pohľadu vlády v regionálnom školstve a je to jedine položka normatívne výdavky, kde ide o navýšenie o 9 %, čo je presne nejakých 110 miliónov eur aj nejakých 643-tisíc, je to niečo viac ako  3 miliardy 300-tisíc Sk. Oproti, to chcem podotknúť, oproti roku 2008, pričom len samotné navýšenie platov by malo z týchto normatívnych výdavkov zhltnúť 2,8 miliardy Sk. Zostáva, teda na iné takzvané prevádzkové náklady je len 550 miliónov korún navýšenie, čo je na jedného žiaka niečo okolo 500, možno 600 korún. Pravda o tomto navýšení je teda taká, že celé toto navýšenie pôjde na osobné náklady a na prevádzkový normatív nie je ani na pokrytie, a to chcem zdôrazniť, 4-percentného rastu cien, tak ako to predkladá minister financií v návrhu rozpočtu. Chcem podotknúť, že na prevádzku v novom prostredí, kde sa aj znížil počet žiakov v triedach, a tým sa aj zvýšila finančná náročnosť na prevádzku. Ak toto je O. K., tak potom nerozumiem tomu, ako môžu tu ľudia vystupovať a žiadať ešte viac do poľnohospodárstva. Ďalšou položkou, a to treba povedať pravdu, je navýšenie položky o 31 miliónov eur a je to položka eurofondy. Je to položka ale, ktorá je v čerpaní ministerstva výstavby a regionálneho rozvoja, teraz je to položka na regionálny operačný program, ktorá priamo so školstvom nesúvisí, aj keď treba povedať, že slovenským školám to môže pomôcť, aj keď je tam veľmi diskutabilná téma, aká bude udržateľnosť týchto peňazí do budúcnosti. Chcem povedať, že pán minister výstavby a regionálneho rozvoja pán Janušek má s týmito peniazmi také ďalšie nafukovacie koleso na vode postaveného rozpočtu a určite už aj sám vie po tom, čo sa teraz deje, že v mútnych vodách slovenskej vládnej politiky, kde niektoré plytčiny eurofondov spôsobuje aj vážne problémy, hrozí vážny potenciálny problém aj pri regionálnom operačnom programe. Chcem však zdôrazniť, že rozhodne regionálny operačný program a jeho peniaze nie sú peniaze od vlády preto, aby bola vláda s rozpočtom spokojná. Teda rozpočet regionálneho školstva, ale aj celej kapitoly a s tým súvisiaca spokojnosť pána ministra školstva sa spolieha výhradne len na finančné prostriedky z európskych fondov. Pritom len chcem ako poznámku uviesť, že pán minister financií aj pán minister školstva predkladajú školskému výboru výsledky čerpania v predchádzajúcich obdobiach a čerpanie v európskych peniazoch je asi na úrovni 46 %. Celková medziročná zmena všetkých výdavkov, zdôrazňujem, všetkých výdavkov je po tom, ako odpočítame európske  peniaze  pri   hrubom  zaokrúhlení niečo okolo 6 %, čo je len potvrdením toho, že regionálne školstvo, a to musím asi neraz zdôrazniť, nebolo a, žiaľ, ani nebude prioritou pre vládu Slovenskej republiky v štátnom rozpočte. Regionálne školstvo je jasne oblasťou stagnácie a nezáujmu a je len povinnou jazdou na úrovni bežných ekonomických faktorov očakávaných v roku 2009, teda žiadna priorita, žiaden záujem, jednoducho nič navyše. A pritom už som čiastočne naznačil to, rok 2009 bude prvým rokom bombastickej reformnej šou, pre školy to bude od septembra 2009 ďalší polrok, keď budú v novom prostredí nižšie počty žiakov, pripravuje sa zákon o odbornom vzdelávaní, kde sa deklaruje vstup súkromných spoločností, kde sa deklaruje vstup súkromného kapitálu, len, žiaľ, v rozpočte stále tá istá položka.